දශක හතරකට වඩා පැරණි මෙරට පැරශුට් පිමි පැනීමේ ඉතිහාසයේ පළමුවරට දිය මතට පැරෂුට් පිමි පැනීමේ පුහුණු අභ්‍යාසයක් ඊයේ සිදුකෙරුණා.ශ්‍රී ලංකා ගුවන් හමුදාව, ශ්‍රී ලංකා නාවික හමුදාව සහ ශ්‍රී ලංකා යුද හමුදාවේ කොමාන්ඩෝ  සහ විශේෂ බලකාය මෙම පුහුණු අභ්‍යාසයට එක්ව සිටියා.මාදුරුඔය ජලාශය මත සිදු කෙරුණු මෙම පුහුණු අභ්‍යාසයට මූලික පැරෂුට් පිමි සහ නිදහස් ආර යන කාණ්ඩ දෙවර්ගයෙන් ම පැරෂුට් බටයන් ජලය මතට පතිත කිරීමේ අභ්‍යාසයන් සිදුකළා.මෙම විශේෂ ක්‍රියාකාරකම පැවැත්වුණේ සංග්‍රාමික ගුවන් භට සහ පාත් ෆයින්ඩර් (path finder) පුහුණු පාඨමාලාවේ අවසන් අංගය ලෙසයි.මෙහි දී පැරශුට් භටයින් අඩි 25000 අඩි 15000 සහ අඩි 10000 ආදී විවිධ උස ප්‍රමාණයන්ගෙන් නිදහස් ආර පැරශුට් පිමි ක්‍රියාත්මක කළා.එමෙන්ම, මෙම පුහුණුවේ දී අඩි 1000 සීමාවේ මූලික පැරෂුට් පිමි ද ක්‍රියාත්මක කෙරුණා.මෙම විශේෂ ක්‍රියාන්විත හැකියාව ශ්‍රී ලංකා යුද හමුදාව, ශ්‍රී ලංකා ගුවන් හමුදාව සහ ශ්‍රී ලංකා නාවික හමුදාව අතරේ බෙදා ගැනීමත් මෙම පුහුණු පාඨමාලාවේ එක් අරමුණක්.මෙම පුහුණු පාඨමාලාව සඳහා ශ්‍රී ලංකා යුද හමුදාවේ විශේෂ ක්‍රියාන්විත ඒකකයන් වන යුධ හමුදා කමාන්ඩෝ රෙජිමේන්තුව, විශේෂ බලකාය මෙන්ම නාවික හමුදා විශේෂ යාත්‍රා බලගණය හා ගුවන් හමුදා රෙජිමේන්තු විශේෂ බලකායන්ට අයත් නිලධාරීන් හා සෙසු නිලයන් එක් වී සිටියා.